Ау литературабзэм ишапхъэхэр удэмыхэу бгъэцэкIэнхэр зипшъэрылъыр стилистикэ закъор арэп, а пшъэрылъыр агъэцакIэ грамматикэми, лексикологиеми, орфоэпиеми. Арэущтэу бзэшIэныгъэм иIахьэхэу мы зыцIэ къетIуагъэхэр пшъэрылъэу яIэмкIэ зэпэблагъэхэу щытхэ нахь мышIэми, литературабзэр къабзэу пшIэнымкIэ ыкIи ар икъоу бгъэфедэнымкIэ ахэмэ екIолIакIэу ащ фыряIэр зэфэшъхьафы. ГущыIэм пае, грамматикэр зыфэгъэхьыгъэр литературабзэм играмматикэ гъэпсыкIэ ишапхъэхэр къыгъэнэфэнхэр, гущыIэхэр зэрэтхыгъэнхэ фаер теориемкIэ къыгъэлъэгъонхэр ыкIи практикэмкIэ къыгъэшъыпкъэжьынхэр ары. Практическэу ар къызщылъагъорэр бзэм итхэкIэ гущыIалъэхэр ары. Лексикологием пшъэрылъэу иIэр гущыIэхэм мэхьэнэ зэфэшъхьафэу янэшэнэн ылъэкIыщтхэр зэригъэшIэнхэр ыкIи ахэр зэрэбгъэфедэщт шIыкIэхэр къыгъэнэфэнхэр ары. Практическэу гущыIэр зэрэбгъэфедэщт шIыкIэхэр къызщылъагъохэрэр бзэм изэхэф гущыIалъэхэр арых. Орфоэпиер зэхьылIагъэр литературабзэм игущыIэхэр къызэрэпIон фэе шIыкIэ-хабзэхэр ыгъэуцунхэр ары. Практическэу ар къызщылъагъорэр бзэм икъэIокIэ гущыIалъэхэр ары.